McAfee-stigter dood in tronksel gevindJohn McAfee. (Foto: Adalberto ROQUE/AFP) John McAfee, skepper van die antivirusprogrammatuur McAfee, is Woensdag dood aangetref in sy tronksel in ’n Spaanse gevangenis. Dit was kort nadat ’n hof sy uitlewering aan die VSA, waar hy weens belastingontduiking gesoek is, goedgekeur het. Die 75-jarige is dood aangetref in sy sel in die Brians 2-gevangenis naby Barcelona. Volgens die owerhede het McAfee glo sy eie lewe geneem. McAfee is in Oktober verlede jaar op die lughawe in Barcelona in hegtenis geneem toe hy ’n vlug na Istanbul wou haal. Daar word beweer dat hy doelbewus nie tussen 2014 en 2018 belastingopgawes ingedien het nie, al het hy glo miljoene verdien uit konsultasiewerk, kriptogeldeenhede en die verkoop van die regte van sy lewensverhaal. As hy skuldig bevind sou word, sou hy tot 30 jaar tronkstraf opgelê kon word. Volgens die Amerikaanse uitleweringsversoek wat in November ingedien is, het McAfee van 2014 tot 2018 meer as $12 miljoen verdien, maar nooit ’n belastingopgawe ingedien nie. Sedert hy in die 1980’s ’n fortuin verdien het met die McAfee-antivirusprogrammatuur, het hy ’n selfgemaakte kriptogeldeenheid-goeroe geword en beweer dat hy $2 000 per dag verdien. McAfee het die gelyknamige maatskappy in 1987 gestig en dit sewe jaar bestuur voordat hy bedank het. McAfee is in 2015 in die VSA in hegtenis geneem vir bestuur onder die invloed en hy het hom die jaar daarna vir die presidentsverkiesing verkiesbaar gestel.